รายงานพิเศษ ไทยเดินหน้าแก้ปัญหาประมงผิดกฎหมาย
ไทยยังคงเร่งเดินหน้าแก้ปัญหาประมงผิดกฎหมาย ความคืบหน้าในการดำเนินการด้านต่างๆ ทั้งการจัดระเบียบเรือประมงและการดูแลแรงงานในภาคประมง

แม้ประเทศไทย จะได้รับการปรับอันดับสถานะรายงานสถานการณ์การค้ามนุษย์ให้อยู่ในอันดับที่ดีขึ้น แต่รัฐบาลยังคงเร่งเดินหน้าแก้ไขปัญหานี้ต่อไป เพื่อให้ปัญหาดังกล่าวหมดไปจากประเทศไทยอย่างยั่งยืน ซึ่งรวมไปถึงการทำงานของคณะกรรมการขับเคลื่อนการบริหารราชการแผ่นดินคณะที่ 5 ซึ่งพลโท คงชีพ ตันตระวาณิชย์ โฆษกกระทรวงกลาโหม บอกว่า  พลเอก ประวิตร  วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม ซึ่งเป็นประธานในที่ประชุม ได้เน้นย้ำในเรื่องการแก้ปัญหาดังกล่าว โดยเฉพาะการแก้ปัญหาการทำประมงผิดกฎหมาย ที่ต้องเร่งเดินหน้าให้สอดรับกับกฎหมายระหว่างประเทศ ที่ไทยได้ลงนามในพันธะสัญญาไว้

สำหรับ เรือประมงที่จดทะเบียนทั้งหมดข้อมูลเมื่อวันที่ 21 มิถุนายนที่ผ่านมามีจำนวนกว่า 17,000 ลำ และหลังจากนี้จะมีการตรวจการใช้แรงงานในเรือประมงอย่างใกล้ชิด โดยแรงงานจะต้องไม่ถูกกดขี่ พร้อมกับเร่งรัดมาตรการทางการปกครองควบคู่กันไป และหลังจากนี้ทุกหน่วยงานที่เกี่ยวข้อง โดยเฉพาะกรมประมง และกรมเจ้าท่า จะต้องทำงานอย่างหนัก เพื่อแก้ปัญหาวิกฤตของประเทศในเรื่องของการประมงให้ได้ โดยสหภาพยุโรป (อียู)จะเข้ามาตรวจสอบอีกครั้งในเดือนกันยายนที่จะถึงนี้

นอกจากนี้ คณะกรรมการ ที่ขับเคลื่อน ชุดที่ 5 กำลังแก้ปัญหาการขาดแคลนแรงงานประมงทั้งระยะสั้นและระยะยาว ด้วยการเสนอ ครม. พิจารณาเห็นชอบต่ออายุทำงานให้กับคนต่างด้าวและพิจารณาการหารือกับประเทศต้นทาง เพื่อนำเข้าแรงงานต่างด้าวในส่วนที่ยังขาดแคลน  ซึ่งการดำเนินการทั้งหมดจะทำให้ไทยสามารถควบคุมแรงงานต่างด้าวนอกระบบและดูแลสวัสดิการของแรงงานให้เป็นไปตามมาตรฐานสากล ผลักดันแรงงานที่เข้ามาอย่างผิดกฏหมายกลับประเทศต้นทาง ซึ่งถือเป็นการแก้ไขปัญหาอาชญากรรมที่เกิดในประเทศด้วย